Oleg Lundstrem

Oleg Leonidovitš Lundstrem (; 2. huhtikuuta 1916 Tšita – 14. lokakuuta 2005 Valentinovka, Moskovan alue) oli venäläinen jazzsäveltäjä, -sovittaja ja -kapellimestari.
Lundstrem opiskeli klassista pianon- ja viulunsoittoa. Hän varttui Harbinissa, jossa hänen isänsä oli töissä. Vuonna 1934 Lundstrem tutustui Duke Ellingtonin ja Louis Armstrongin musiikkiin. Hän perusti siitä innoituksen saaneena kahdeksan muun muusikon kanssa oman jazzkokoonpanonsa, joka toimi ensin Harbinissa ja siirtyi vuonna 1935 Shanghaihin. Lundstremin kokoonpanon ohjelmistossa oli yhdysvaltalaisia jazzstandardeja, mutta kokoonpano teki myös big band -sovituksia venäläisistä lauluista muiden muassa Isaak Dunajevskilta, Matvei Blanterilta ja Aleksandr Vertinskiltä. Big bandit olivat tuohon aikaan nousseet suosioon Shanghaissa, ja kaupungissa työskenteli muun muassa jazzmuusikko Buck Clayton. 1940-luvun alkuun mennessä Lundstremin big band oli noussut johtavaan asemaan Shanghain jazzpiireissä. Kokoonpano kasvoi 9-henkisestä 19-henkiseksi. Vuonna 1947 big band siirtyi Neuvostoliittoon. Sitä ei päästetty Moskovaan, joten jäsenet asettuivat Kazaniin. Jazz kiellettiin Neuvostoliitossa vuonna 1948, mutta yhtye alkoi tehdä kapellimestari Aleksandr Kljutšarevin kehotuksesta sovituksia suosituista neuvostolauluista. Lundstrem myös opiskeli sävellystä Kazanin konservatoriossa. Valmistuttuaan hän opetti siellä musiikin teoriaa ja johti opiskelijoiden sinfoniaorkesteria. 
Josif Stalinin kuoltua vuonna 1953 kulttuurielämä muuttui jossain määrin aiempaa vapaammaksi, ja vuonna 1956 Lundstremin big band sai valtion tunnustaman aseman. Kokoonpano koostui enimmäkseen samoista muusikoista, jotka olivat työskennelleet Lundstremin johdolla jo Shanghaissa. Lundstrem oli tehnyt ensimmäisen oman alkuperäisen kappaleensa, Rahmaninov-vaikutteisen välisoiton vuonna 1945. Kokoonpano tulkitsi Lundstremin kappaleiden lisäksi muun muassa Glenn Millerin kappaleita ja teki yhä sovituksia venäläisten säveltäjien teoksista. Big bandissa esiintyivät muiden muassa saksofonistit Gennadi Golštein ja Igor Butman. Lundstrem kiersi kokoonpanonsa kanssa laajalti eri puolilla Neuvostoliittoa ja osallistui 1960–1980-luvuilla jazzfestivaaleille Tallinnassa, Varsovassa, Prahassa ja Sofiassa. Lundstrem pääsi kokoonpanoineen esiintymään myös Alankomaihin 1988 ja Ranskaan 1990. Lisäksi Lundstrem esiintyi vuonna 1988 Intiassa, vuonna 1991 Duke Ellingtonin muistojuhlilla Washingtonissa ja vuonna 1998 kansainvälisellä festivaalilla Kalifornian Santa Barbarassa. Vuonna 1992 Lundstremin big band vieraili Imatra Big Band Festivalilla. Marraskuussa 1998 siitä tuli ensimmäinen jazzkokoonpano, joka esiintyi Moskovan konservatorion suuressa salissa.
Lundstrem teki kokoonpanonsa kanssa lukuisia levytyksiä usein yhteistyössä säveltäjä, sovittaja Vitali Dolgovin kanssa. Lundstrem sävelsi itsekin suuren määrän jazzkappaleita. Hän sai Venäjän SFNT:n kansantaiteilijan arvon vuonna 1984, luokan III kunniamerkin ansioista isänmaalle vuonna 1996 ja Venäjän valtionpalkinnon vuonna 1997. Lundstrem oli naimisissa näyttelijä Galina Ždanovan kanssa. Hän kuoli lokakuussa 2005 sairastettuaan diabetesta. Lundstremin kuollessa hänen big bandinsa oli jo tullut mainituksi Guinnessin ennätysten kirjassa vanhimpana yhä toiminnassa olleena jazzyhtyeenä.